Згодна з распараджэннем Дзяржаўнага камітэта Рэспублікі Беларусь па друку, які рэалізуе дзяржаўную палітыку ў галіне мас-медыя, да 1 студзеня 2001 г. рэдакцыі перыядычных выданняў павінны прайсці абавязковую рэгістрацыю ў адпаведнасці з прэзідэнцкім указам №11 ад 16 сакавіка 1999 г. "Аб упарадкаванні дзяржаўнай рэгістрацыі і ліквідацыі (спыненні дзейнасці) суб'ектаў гаспадарання". Грувасткая бюракратычная працэдура гэтага сумнеўнага з прававога пункту гледжання мерапрыемства не дазваляе здзейсніць яго ва ўсталяваныя тэрміны. Рэгістрацыя прадугледжвае прадастаўленне каля дзесятка сур'ёзных дакументаў, у тым ліку ўзгадненне размяшчэння рэдакцыі СМІ з мясцовымі структурамі ўлады. Таксама працэдура рэгістрацыі патрабуе значных фінансавых выдаткаў, чаго шмат якія выданні не могуць сабе дазволіць.